bluuebunny/crossref_metadata_2025 huggingface dataset:
Ο Μητροπολίτης Μαρωνείας και Κομοτηνής Δαμασκηνός και το μουσουλμανικό ζήτημα
Authors: Ανέστη Αρχοντούλα
Published: September 2021

Ο Μητροπολίτης Μαρωνείας και Κομοτηνής Δαμασκηνός και το Μουσουλμανικό Ζήτημα αποτελεί το αντικείμενο έρευνας της παρούσης εργασίας. Η έρευνα κινήθηκε σε 6 επίπεδα: Στην εισαγωγή μας απασχόλησαν τα ιστορικά στοιχεία για την Μητρόπολη Μαρωνείας και τα γνωστά ονόματα πολλών επισκόπων αλλά και αξιόλογες πληροφορίες για την ταυτότητα του βίου και της δράσης τους, από τις οποίες αποτελείται και η ιστορία της Μητρόπολης, αφού δεν υπάρχει πλήρης επισκοπικός κατάλογος. Στο πρώτο επίπεδο: α) Τα βιογραφικά στοιχεία του Μητροπολίτη Δαμασκηνού Ρουμελιώτη και η πλούσια κηρυκτική, κατηχητική και φιλανθρωπική δράση που ανέπτυξε, περιοδεύοντας την ύπαιθρο, τα Ιδρύματα της πόλης Κομοτηνής, τα Φυλάκια των Συνόρων αλλά και οι διοικητικές του ικανότητες. β) Οι τιμητικές διακρίσεις προς τον Μητροπολίτη, από διάφορους Φορείς, εκφράζοντας τα αισθήματα σεβασμού, τιμής και αναγνώρισης του έργου του. Στο δεύτερο επίπεδο: α) Ο Ρόλος της Εκκλησίας στη Θράκη, β) Το συντελούμενο έργο της Εκκλησίας στην ευαίσθητη περιοχή της Ροδόπης, στον πνευματικό, φιλανθρωπικό και εθνικό τομέα. Στο τρίτο επίπεδο, αναφερθήκαμε στον Θρακικό Ελληνισμό και τα σύγχρονα προβλήματά του και στις προτάσεις του Μητροπολίτη, για τις ενέργειες του Θρακικού Ελληνισμού και τις ενέργειες της Εθνικής Ηγεσίας για να επιτευχθεί η οριστική επίλυση των προβλημάτων αυτών. Στο τέταρτο επίπεδο, περιγράψαμε τις θέσεις του Μητροπολίτη για σημαντικά θέματα, όπως Τρομοκρατία, Σχέσεις Εκκλησίας – Κράτους, η προάσπιση της Μακεδονίας, η Γενοκτονία του Ελληνισμού της Ανατολής, το Δημογραφικό πρόβλημα, οι Δημοτικές εκλογές, οι προτάσεις του για την επίλυση των προβλημάτων του Νομού Ροδόπης κ.α. Στο πέμπτο επίπεδο, αναφέρουμε τα Έργα στην Τοπική Εκκλησία, την περίοδο της Αρχιερατείας του. Στο έκτο επίπεδο, προσπαθήσαμε να αξιολογήσουμε τη θέση του Μητροπολίτη Δαμασκηνού για το Μουσουλμανικό ζήτημα και τις προτάσεις του για την επίλυση του φλέγοντος αυτού προβλήματος, σε εθνικό και τοπικό επίπεδο, καθώς και την περιγραφή των σοβαρών προβλημάτων ανάπτυξης της περιοχής και τις προτάσεις του, για την επίλυσή τους. Τέλος, παρουσιάζουμε ένα σταχυολόγημα από γνώμες προσωπικοτήτων και πολιτών για το έργο του.
Υβριδικά υλικά βασισμένα σε γραφένιο και χαλκογενίδια μετάλλων για ενεργειακές εφαρμογές
Authors: Κάγκουρα Αντωνία
Published: September 2021

Η παρούσα διδακτορική διατριβή πραγματεύεται την παρασκευή υβριδικών υλικών τα οποία έχουν ως βάση χαλκογενίδια μετάλλων ή/και γραφένιο και παρουσιάζουν φωτοφυσικές και ηλεκτροκαταλυτικές ιδιότητες, με στόχο την ανάπτυξη της λειτουργικότητάς τους σε εφαρμογές μετατροπής ενέργειας. Το πρώτο μέρος της Διδακτορικής Διατριβής περιλαμβάνει υβριδικά υλικά τα οποία βασίστηκαν σε διχαλκογενίδια μετάλλων μετάπτωσης τα οποία παρασκευάστηκαν με τεχνικές από «κάτω προς τα πάνω». Στο πλαίσιο αυτό, πραγματοποιήθηκε η ταυτόχρονη παρασκευή και τροποποίηση του MoS2 με πολυμεθακρυλικό οξύ με ακτινοβόληση με μικροκύματα. Επιπλέον, αναπτύχθηκαν συστήματα δότη-δέκτη ηλεκτρονίων MoS2 με κβαντικές τελείες άνθρακα τα οποία εξετάστηκαν ως ηλεκτροκαταλύτες για την παραγωγή υδρογόνου. Επιπρόσθετα, αναπτύχθηκαν και μελετήθηκαν νανοδομές MoS2 σε σκληρή και αναλισκόμενη βάση οξειδίου του γραφενίου (GO) και CaCO3, αντίστοιχα, ενώ εξετάστηκε η δραστικότητά τους για την ηλεκτροκαταλυτική παραγωγή υδρογόνου. Ακόμη, το GO ντοπαρίστηκε με άτομα θείου προκειμένου να χρησιμοποιηθεί ως υπόστρωμα για την in situ ανάπτυξη νανοδομών MoS2 και WS2 ώστε να χρησιμοποιηθούν ως ηλεκτροκαταλύτες για την παραγωγή υδρογόνου.Στο δεύτερο μέρος της Διδακτορικής Διατριβής αναλύονται υβριδικά υλικά τα οποία έχουν προκύψει χρησιμοποιώντας διχαλκογενίδια μετάλλων μετάπτωσης τα οποία παρασκευάστηκαν με τεχνικές από «πάνω προς τα κάτω». Σε αυτό το πλαίσιο, πραγματοποιήθηκε η αποφλοίωση MoS2 από το υλικό βάσης και η περαιτέρω τροποποίησή του με λιποϊκό οξύ για την in situ ανάπτυξη και ακινητοποίηση νανοσωματιδίων θειούχου καδμίου για την κατασκευή φωτοηλεκτροχημικών κελιών. Τέλος, παρασκευάστηκε υλικό τύπου πυρήνα/κελύφους αποτελούμενο από νανοσωματίδια πολυ(3-εξυλοθειοφαινίου) και κβαντικές τελείες τελλουριούχου καδμίου δότη δέκτη ηλεκτρονίων για την κατασκευή φωτοηλεκτροχημικών κελιών.ΘΕΜΑΤΙΚΗ ΠΕΡΙΟΧΗ: Υβριδικά υλικά ΛΕΞΕΙΣ ΚΛΕΙΔΙΑ: γραφένιο, διχαλκογενίδια μετάλλων μετάπτωσης, υβριδικά υλικά, μεταφορά ηλεκτρονίων
Word in crisis
Authors: Βογιατζής Αναστάσιος
Published: September 2021

Η διδακτορική διατριβή εξετάζει τη δύναμη της πειθούς των μεταφορών με θετικό ή με αρνητικό σθένος στο περιβάλλον μίας οικονομικής κρίσης. Ξεκινώντας από ένα διάγγελμα του πρωθυπουργού από το ακριτικό Καστελόριζο, η διατριβή μελετά το εύρος της χρήσης του μεταφορικού λόγου σε πέντε διαγγέλματα του Έλληνα πρωθυπουργού, Γιώργου Παπανδρέου, κατά τα πρώτα χρόνια της οικονομικής κρίσης στην Ελλάδα. Αυτά τα διαγγέλματα αντιπαραβάλλονται με ομιλίες του πρωθυπουργού στη Βουλή. Τα αποτελέσματα έδειξαν ότι τα διαγγέλματα προς το Ελληνικό κοινό αποτελούνταν κυρίως από μεταφορές θετικού σθένους, κάτι το οποίο δεν ίσχυε για τις ομιλίες στη Βουλή. Η ανάλυση επίσης αποκάλυψε συγκεκριμένα μοτίβα χρήσης του μεταφορικού λόγου με το μεταφορικό πλαίσιο ταξίδι (“σχήμα της κίνησης”) να αποτελεί το βασικό μεταφορικό πλαίσιο στη βάση του οποίου δομήθηκαν τα διαγγέλματα. Με κύριο σκοπό να μελετηθεί η δυναμική της πειθούς του μεταφορικού λόγου εντός του συγκεκριμένου πλαισίου, μια πειραματική μελέτη ακολούθησε την ανάλυση των σωμάτων κειμένων. Σε αυτό το μέρος της έρευνας οι συμμετέχοντες στο πείραμα άκουσαν διαφορετικά είδη ενός μηνύματος ως προς το σθένος των μεταφορών του. Σε αντίθεση με το προσδοκώμενο, τα αποτελέσματα δεν έδειξαν κάποια υπερίσχυση της μεταφοράς θετικού σθένους ως προς το αρνητικό σθένος στο θέμα της πειθούς. Αντιθέτως, ήταν ο αρνητικός κυριολεκτικός λόγος (ομάδα ελέγχου) που αποδείχθηκε να υπερισχύει σε περιορισμένο βαθμό.
Από το παραδοσιακό παιχνίδι στο ηλεκτρονικό
Authors: Μάρκου Δήμητρα
Published: September 2021

Η ιστορία του παιχνιδιού χάνεται στα βάθη των αιώνων. Η συγκεκριμένη έννοια είναι συνδεδεμένη με το παιδί, καθώς στη φύση του τελευταίου είναι να παίζει. Η δραστηριότητα αυτή είναι ένδειξη ψυχικής υγείας και ανάπτυξης. Μέσω αυτής το παιδί διευρύνει τη σκέψη του, μαθαίνει να αντεπεξέρχεται σε δυσκολίες, οξύνει την κρίση του, εξερευνά το χώρο γύρω του, ζει σε φανταστικούς κόσμους.Με το πέρασμα των χρόνων, ωστόσο, το παιχνίδι έχει αλλάξει μορφή και μέσα για τη διεξαγωγή του. Η σταδιακή ανάπτυξη της τεχνολογίας έχει αποτυπωθεί τόσο στο είδος όσο και στη μορφή του παιχνιδιού. Δε μιλάμε πια για το παραδοσιακό παιχνίδι ή, για να ακριβολογούμε, δε μιλάμε μόνο για αυτό. Την εμφάνισή του έχει κάνει τις τελευταίες δεκαετίες και το ηλεκτρονικό παιχνίδι που στηρίζεται σε νέα και σύγχρονα μέσα και τεχνολογίες.Τα παιδιά στις μέρες μας ενέχονται στη διαδικασία του «παίζειν» με νέους όρους. Το γεγονός αυτό εισάγει νέα δεδομένα στην κοινωνικοποίησή τους αλλά και νέους ρυθμούς και τρόπους στην άθληση και την κίνησή τους, βασικά συστατικά της έννοιας του παιχνιδιού. Αναμφισβήτητα οι αλλαγές αυτές που συντελούνται στο παιχνίδι επηρεάζουν όλες τις εκφάνσεις της καθημερινής ζωής, όχι μόνο των ίδιων των παιδιών, αλλά και των γονιών τους, οι οποίοι καθορίζουν σε μεγάλο βαθμό τις επιλογές των τελευταίων, αλλά και των εκπαιδευτικών τους, που οριοθετούν τη μαθησιακή διαδικασία, αναπόσπαστο κομμάτι της οποίας είναι και το παιχνίδι.
Ανάλυση και σχεδιασμός συστήματος απορρόφησης κραδασμών με αρνητικά στοιχεία δυσκαμψίας
Authors: Σαπουντζάκης Ιωάννης
Published: September 2021

Σκοπός της παρούσας διδακτορικής διατριβής είναι ο σχεδιασμός ενός μηχανισμού απορρόφησης κραδασμών που να ξεπερνά τα μειονεκτήματα των έως τώρα γνωστών. Αυτό επιτυγχάνεται μέσω της ιδέας του KDamper. Πρόκειται για έναν μηχανισμό που ξεπερνά τα βασικά μειονεκτήματα των ευρέως χρησιμοποιούμενων συστημάτων και πετυχαίνει εξαιρετικά από άποψη απόσβεσης, αποτελέσματα. Όπως μπορεί να διαπιστωθεί από την παρούσα διδακτορική διατριβή, η υλοποίηση της συγκεκριμένης κατασκευής μπορεί να γίνει με απλό τρόπο, επιτρέποντας έτσι την εφαρμογή της σε ποικίλους τομείς. Στην παρούσα διατριβή γίνεται αρχικά μία επισκόπηση των συμβατικών απορροφητών κραδασμών και κυρίως του Tuned Mass Damper και του Inerter. Στη συνέχεια περιγράφονται τα βήματα για τον βέλτιστο σχεδιασμό της κατασκευής KDamper και γίνεται ο προσδιορισμός των δύο βασικών παραμέτρων κ και μ. Τέλος περιγράφονται οι τρεις ιδιότητες που προκύπτουν για τον KDamper αλλά και το συγκριτικό του πλεονέκτημα έναντι του TMD. Στη συνέχεια επιχειρείται η υλοποίηση του KDamper μέσω της χρήσης ενός μη γραμμικού αρνητικού ελατηρίου. Επιλέγονται οι παράμετροί του KDamper και στη συνέχεια γίνεται η πρώτη προσομοίωση στη Matlab. Παρουσιάζονται οι αποκρίσεις για μετατοπίσεις και ταχύτητες υπό την επίδραση μίας αρχικής μετατόπισης, ενώ δίνονται και τα διαγράμματα της μεταβολής της δύναμης αλλά και της δυσκαμψίας τόσο ως συνάρτηση του χρόνου όσο και ως συνάρτηση της μετατόπισης. Ακολουθεί η αναλυτική παρουσίαση της θεωρίας των δισκοειδών ελατηρίων (Belleville). Των βασικών τους ιδιοτήτων, των εξισώσεών τους για την δύναμη και την δυσκαμψία αλλά και των διαφορετικών διαμορφώσεων με τις οποίες μπορούν να χρησιμοποιηθούν. Γίνεται υλοποίηση του προαναφερθέντος παραδείγματος του KDamper με χρήση των συγκεκριμένων ελατηρίων. Υπολογίζονται αρχικά οι παράμετροί τους για δύο διαφορετικές περιπτώσεις υλικών κατασκευής (χάλυβα και ABS) και στη συνέχεια γίνεται η προσομοίωσή τους. Ένα από τα σημαντικότερα βήματα αυτή της διατριβής αποτελεί η υπολογιστική προσομοίωση των δισκοειδών ελατηρίων (Belleville) σε πρόγραμμα πεπερασμένων στοιχείων. Αρχικά, εισάγεται ελατήριο που προσομοιώνει θετική δυσκαμψία και στη συνέχεια, αφού πρώτα αναλυθούν οι ιδιαιτερότητες που υπάρχουν σε αυτή την περίπτωση αλλά και όλα τα απαραίτητα βήματα προς αυτή την κατεύθυνση, αυτό που προσομοιώνει αρνητική δυσκαμψία. Τέλος παρουσιάζεται ένα πλήρες παράδειγμα σχεδιασμού του KDamper. Αφού πρώτα γίνονται όλοι οι απαραίτητοι υπολογισμοί για το γραμμικό μοντέλο, γίνεται ο υπολογισμός των παραμέτρων όλων των στοιχείων που συνθέτουν την κατασκευή. Όλα τα στοιχεία δυσκαμψίας εισάγονται ξεχωριστά σε πρόγραμμα πεπερασμένων στοιχείων, ενώ στο τέλος παρουσιάζεται και το συνολικό μοντέλο.
Ανάπτυξη και μελέτη λειτουργίας αισθητήρων παραμόρφωσης βασισμένων σε νανοσωματίδια
Authors: Πατσιούρας Λάμπρος
Published: September 2021

Η παρούσα διατριβή πραγματεύεται την ανάπτυξη και την μελέτη λειτουργίας αισθητήρων παραμόρφωσης βασισμένων σε μεταλλικά νανοσωματίδια πλατίνας. Έγινε μια μελέτη των χαρακτηριστικών των αισθητήρων παραμόρφωσης κατά την μετάβαση από ένα υμένιο νανοσωματιδίων σε λεπτά σύρματα νανοσωματιδίων που κατασκευάστηκαν με την βοήθεια της Λιθογραφίας Δέσμης Ηλεκτρονίων. Αναπτύχθηκαν επίσης λεπτά υμένια Al2O3 μέσω της Εναπόθεσης Ατομικού Στρώματος για την προστασία των αισθητήρων ενάντια στην υγρασία. Επιπρόσθετα προσδιορίστηκε το κρίσιμο πάχος του υμενίου Al2O3 σε διαφορετικές θερμοκρασίες εναπόθεσης, για το οποίο επιτυγχάνεται απομόνωση και προστασία των νανοσωματιδίων από την υγρασία. Επιπλέον διερευνήθηκε η επίδραση του Al2O3 στην ευαισθησία και την μακροπρόθεσμη λειτουργία των αισθητήρων παραμόρφωσης, ενώ μελετήθηκε και η διατήρηση της δυνατότητας προστασίας του Al2O3 σε βάθος χρόνου, αλλά και μετά από επαναλαμβανόμενη καταπόνηση των αισθητήρων. Μέσω τεχνικών δομικού και ηλεκτρικού χαρακτηρισμού έγινε συσχέτιση των καλών ιδιοτήτων φραγμού στην υγρασία με την ύπαρξη ατελειών και την συγκέντρωση δεσμών υδροξυλίου στο υμένιο του Al2O3 σε κάθε θερμοκρασία εναπόθεσης. Επίσης μέσω ηλεκτρικού χαρακτηρισμού προσδιορίστηκαν οι διηλεκτρικές ιδιότητες του Al2O3. Στη συνέχεια αναπτύχθηκαν αισθητήρες ροής, που βασίζονται στην παραμόρφωση ενός εύκαμπτου υποστρώματος καλυμμένου με νανοσωματίδια πλατίνας, που προκαλείται κατά την διάρκεια διέλευσης ενός ρευστού σε ένα μικροροϊκό κανάλι. Τέλος μελετήθηκε η δυνατότητα προστασίας του Al2O3 σε υδάτινο περιβάλλον και προτάθηκε μελλοντικά η ανάπτυξη ενός νέου τύπου αισθητήρα ροής εμβαπτισμένου σε μικροροϊκό κανάλι.
Νευροενδοκρινική μελέτη σεροτονινεργικών και ντοπαμινεργικών παραμέτρων στη Σχιζοφρένεια
Authors: Δασκαλοπούλου Ευγενία
Published: September 2021

Υπάρχουν ενδείξεις ότι η διάρκεια της μη θεραπευόμενης ψύχωσης (ΔμΘΨ) μπορεί να επηρεάσει τόσο την πορεία όσο και την έκβαση της θεραπείας ασθενών με σχιζοφρένεια. Η επίπτωση της ΔμΘΨ στη θεραπευτική αποτελεσματικότητα φαίνεται επίσης να υποδηλώνει μια νευρο-τροποποιητική διεργασία η διερεύνηση της οποίας μπορεί να συντελέσει σημαντικά στην κατανόηση της παθοφυσιολογίας της σχιζοφρένειας. Στην παρούσα μελέτη χρησιμοποιήθηκαν νευροενδοκρινικές προκλητές δοκιμασίες για να ελεγχθεί η υπόθεση ότι ασθενείς με σχιζοφρένεια κατά το πρώτο ψυχωσικό επεισόδιο οι οποίοι δεν έχουν υποβληθεί ποτέ σε φαρμακευτική αγωγή μπορεί να εμφανίζουν μεταβολές στην κεντρική σεροτονινεργική και ντοπαμινεργική νευροδιαβίβαση οι οποίες εξαρτώνται από την διάρκεια της μη θεραπευόμενης ψύχωσης (ΔμΘΨ). Για τον σκοπό αυτό μετρήθηκε η απάντηση προλακτίνης στην ενδοφλέβια χορήγηση χλωριμιπραμίνης και στην ενδομυϊκή χορήγηση αλοπεριδόλης σε άρρενες ασθενείς με διάγνωση Σχιζοφρένειας (Ν=16) ή Σχιζοφρενικόμορφης Διαταραχής (Ν=14) κατά το πρώτο ψυχωσικό επεισόδιο καθώς και σε υγιείς μάρτυρες (Ν=12). Επιπρόσθετα, συσχετίστηκε η ψυχοπαθολογία των ασθενών με τις βασικές τιμές προλακτίνης, κορτιζόλης και τεστοστερόνης.Τα αποτελέσματα έδειξαν ότι η παρατεταμένη εμπειρία της ψυχωσικής ψυχοπαθολογίας προκαλεί δευτερογενείς νευρο-τροποποιητικές επιδράσεις. Στο αρχικό στάδιο, παρουσιάζεται μεταβολή στην ντοπαμινεργική νευρομεταβίβαση, ενώ δεν παρουσιάζονται αλλαγές στη σεροτονινεργική λειτουργία. Σε μεταγενέστερο στάδιο, πιθανές αλλαγές στο υπόστρωμα του εγκεφάλου αντανακλώνται ως μεταβολή στη σεροτονινεργική νευρομεταβίβαση. Σε ό,τι αφορά τα βασικά επίπεδα ορμονών, τα ευρήματα της μελέτης τονίζουν τον πιθανό ρόλο των ορμονών του στρες (κορτιζόλη), του φύλου (τεστοστερόνη) και της ντοπαμινο-ελεγχόμενης προλακτίνης στην παθοφυσιολογία της σχιζοφρένειας και στην ψυχοπαθολογία.
Η οδύσσεια του συντονισμού
Authors: Δραμαλιώτη Παρασκευή
Published: September 2021

Αντικείμενο του παρόντος επιστημονικού πονήματος αποτελεί η μελέτη και ανάδειξη των μηχανισμών συντονισμού και ελέγχου των δημόσιων πολιτικών στον πυρήνα της κυβέρνησης, στο αποκαλούμενο Κέντρο Διακυβέρνησης. Η μεθοδολογία που ακολουθείται βασίζεται στη συστημική και συγκριτική μέθοδο, καθώς και στην ανάλυση της τυπολογίας του συντονισμού (ιεραρχία, αγορές, δίκτυα).Έμφαση θα αποδίδεται στη μελέτη της επίδρασης της αυξημένης νομοθετικής παραγωγής στην εξασφάλιση (ή μη) της συνοχής και του συντονισμού του παραγόμενου κυβερνητικού έργου. Ως μελέτη περίπτωση αναλύεται ο τρόπος συντονισμού και εφαρμογής του ενωσιακού δικαίου στην Ελλάδα. Eπιχειρείται η σύνδεση της υπερ-νομοθέτησης και της μη ορθής εφαρμογής των ρυθμίσεων με τη δημοσιονομική επιβάρυνση, η οποία τελικά αυξάνει τα κόστη σε βάρος της κυβερνητικής συνέπειας, αλλά και της διαφάνειας. Τέλος, λαμβάνοντας υπόψη το γαλλικό και βρετανικό παράδειγμα, όπως και το στυλ διοίκησης της Ευρωπαϊκής Επιτροπής, προτείνονται λύσεις για την επίτευξη καινοτόμου και λειτουργικού κυβερνητικού συντονισμού. Στα συμπεράσματα της μελέτης περιλαμβάνονται τεκμηριωμένες προτάσεις σχετικά με τη δομή και τις λειτουργίες του Ελληνικού Κέντρου Διακυβέρνησης. Προτείνεται ένα νέο, επικαιροποιημένο οργανόγραμμα, συνοδευόμενο από πλήρη ανάλυση σε σχέση με τη χρησιμότητά του. Η αξιοποίηση της επιτελικής διοίκησης, αποτελούμενης από στελέχη που διαθέτουν διυπουργικές γνώσεις και δεξιότητες, καθώς και η επεξεργασία ετήσιων επιχειρησιακών σχεδίων δράσης εκ μέρους των Υπουργείων αποτελούν τα βασικά εργαλεία που περιγράφονται με απώτερο στόχο τη βελτίωση του διυπουργικού συντονισμού και την εξασφάλιση της συνοχής του κυβερνητικού έργου.
Ιατρικές κοινωνικές και νομικές διαστάσεις του μηχανισμού κατασκευής υγειονομικής κακοποίησης ανηλίκων στην ελληνική πραγματικότητα
Authors: Γκούβερης Παναγιώτης
Published: September 2021

Ο μορφολογικός και λειτουργικός προσδιορισμός του συνδρόμου Munchausen by proxy στο ελληνικό παράδειγμα αποτελεί κυρίαρχο αίτημα της παρούσας ερευνητικής προσπάθειας. Πέρα από την δεσπόζουσα ιατρική και δικαστική ρητορική που έχει αναπτυχθεί διεθνώς, αναζητούμε μεθοδολογικά εργαλεία που θα επιτρέψουν μια διασταλτική και δυναμική ανθρωπολογική περιγραφή του. Τοποθετούμε την συμβατική υγειονομική εκδοχή του Munchausen ως αφορμή εντοπισμού διαφορετικών διαγνωστικών εκφάνσεων, καταλήγοντας στην εναντιωματική παραλλαγή του: Γονείς οι οποίοι με δόλο ψεύδονται για το σώμα, την υγεία και το συναίσθημα του παιδιού τους προκειμένου να “αρπάξουν” δικαιώματα από τον έτερο γονέα, ενώπιον μιας οξείας ενδοοικογενειακής αντιδικίας. Έπειτα από μακρόχρονη συμμετοχική παρουσία στο ΣΥ.ΓΑ.ΠΑ. (Σύλλογο για την Ανδρική και Πατρική Αξιοπρέπεια) διαπιστώνουμε διαγνωστικούς συγκερασμούς μεταξύ του Parental Alienation Syndrome (γονική αποξένωση) και του Contemporary Munchausen by proxy. Επιπλέον, αναζητούμε την καταγραφή του βιώματος προσώπων (γονέων) τα οποία βρέθηκαν/βρίσκονται εντός του φάσματος υγειονομικής/εναντιωματικής κακοποίησης των τέκνων τους. Κυρίαρχη μεθοδολογική επιλογή προσέγγισης των πυρηνικών πληροφορητών υπήρξε η ερμηνευτική ανακατασκευή βιογραφικών αφηγήσεων. Η ανάδειξη ενός συγκρουσιακού τοπίου με αφορμή την ενδοοικογενειακή υγεία, στο οποίο θεσμικά με συνέπεια και συνέχεια παραγνωρίζεται το συμφέρον του εκάστοτε παιδιού αποτελεί πεδίο συλλογισμού της καταληκτικής θέσης.
An experimental and theoretical study of carbon dioxide hydrate formation systems
Authors: Τζιράκης Φραγκίσκος
Published: September 2021

Η κρυστάλλοποίηση υδριτών μπορεί να καταστεί εξίσου σημαντική μέθοδος δέσμευσης άνθρακα υπότον όρο ότι αυτή η τεχνολογία θα υποβληθεί σε περαιτέρω έρευνα. Προς το σκοπό αυτό, η μελέτη αυτή προσπαθεί να ρίξει φως σε ένα αρκετά νέο θέμα της έρευνας: την προώθηση υδριτών. Η προώθηση υδριτών συνεπάγεται την παραγωγή υδριτών σε χαμηλότερες πιέσεις (και συνεπώς χαμηλότερα λειτουργικά έξοδα) με τη χρήση ειδικών χημικών ουσιών (προωθητών). Αρχικά, εκτεταμένη βιβλιογραφική ανασκόπηση έδειξε ότι τόσο τα πειραματικά δεδομένα όσο και ημοντελοποίηση σε αυτό το θέμα είναι επιτακτικά. Ως εκ τούτου, παράχθηκαν και δημοσιεύθηκανπειραματικά δεδομένα χρησιμοποιώντας ως προωθητές άλατα τετρα-η-βουτυλαμμωνιακού βρωμιδίου, φθορίου και κυκλοπεντανίου σε συνεργασία με την MINESParisTech στη Γαλλία. Αυτές οι χημικές ουσίες είναι γνωστές για τις δυνατότητες μείωσης της πίεσης σχηματισμού υδριτών. Τα αποτελέσματα είναι σε καλή συμφωνία με τη βιβλιογραφία. Επιπλέον, ο ταυτόχρονος συνδυασμός αυτών των χημικών ουσιών επέτυχε μεγαλύτερη μείωση της πίεσης απ 'ότι αν χρησιμοποιηθούν χωριστά. Στη συνέχεια, μετρήθηκαν οι πειραματικές αβεβαιότητες (για τα ηλεκτρόδια πίεσης/θερμοκρασίας όπως και του αέριου χρωματογράφου) και υπολογίστηκαν (για τις εισαγόμενες ποσότητες νερού και χημικών ουσιών). Οι αβεβαιότητες ήταν σε αποδεκτό επίπεδο για όλες τις περιπτώσεις. Μια περαιτέρω αξιολόγηση των πειραματικών δεδομένων, όσον αφορά τη συνέπειά τους, περιελάμβανε τη χρήση της εξίσωσης Clapeyron. Αποδείχθηκε ότι τα αποτελέσματα αυτής της εργασίας και πολλά από τα συστήματα της βιβλιογραφίας είναι αρκετά ικανοποιητικά. Τέλος, το γνωστό μοντέλο υδριτών van der Waals-Platteeuw συνδυασμένο με την καταστατική εξίσωση CPA χρησιμοποιήθηκε έναντι πειραματικών δεδομένων όπως αναπτύχθηκε στο CERE, DTU. Το μοντέλο προέβλεψε πολύ ικανοποιητικά τα αποτελέσματα της CP αυτής της εργασίας καθώς και άλλα συστήματα CO2+κυκλοαλκανίων από τη βιβλιογραφία. Η συνέπεια αυτού του μοντέλου έγκειται, μεταξύ άλλων, στο γεγονός ότι οι φάσεις μοντελοποιήθηκαν μόνο με CPA Eos ενώ συσχετίσεις χρησιμοποιούνται στις τρέχουσες δημοσιεύσεις για την υδατική φάση και μία καταστατική εξίσωση για την υδριτική φάση.
Επίδραση της βοηθητικής τομής (sideport) στη διάθλαση του οφθαλμού μετά από επέμβαση καταρράκτη
Authors: Θεοδουλίδου Σοφία
Published: September 2021

Σκοπός: η μελέτη των αλλαγών του κερατοειδικού αστιγματισμού μετά από επέμβαση καταρράκτη, σε όταν η βοηθητική τομή (sideport) εκτελείται σε ορισμένη απόσταση από την κύρια τομή (tunnel). Υλικό και μέθοδος: 333 οφθαλμοί με κερατοειδικό αστιγματισμό ≤1,5 διοπτρίες (D) υποβλήθηκαν σε επέμβαση καταρράκτη. Μια 3-βημάτων, 3.0mm, άνω κροταφική, καθαρά κερατική κύρια τομή στους δεξιούς οφθαλμούς και άνω ρινική καθαρά κερατική κύρια τομή στους αριστερούς οφθαλμούς, εκτελούνταν, ενώ η βοηθητική τομή εντοπιζόταν σε απόσταση ≤95°, 100°-110° και 110° από την κύρια τομή. Οι κερατομετρικές ενδείξεις μετρήθηκαν σε τοπογραφία κερατοειδή EyeSys Vista 2000 προ- και μετεγχειρητικά τον 1ο και 6ο μήνα. Ο χειρουργικά προκαλούμενος αστιγματισμός (surgically induced astigmatism-SIA) υπολογίστηκε με διανυσματική ανάλυση. Μελετήθηκαν οι περιπτώσεις που παρουσίαζαν αλλαγή την ισχύος του αστιγματισμού >0,5D, καθώς και οι περιπτώσεις με αλλαγή >20° στον άξονα του αστιγματισμού, ανεξάρτητα από την κατεύθυνση της κλίσης. Αποτελέσματα: τα αποτελέσματα αναλύθηκαν με τη μέθοδο πολυπαραγοντικής λογαριθμιστικής παλινδρόμησης με εξαρτημένη μεταβλητή. Στις περιπτώσεις >110° απόστασης μεταξύ κύριας και βοηθητικής τομής υπήρξε 2,22 φορές (p=0,021) μεγαλύτερη πιθανότητα αλλαγής >0,5D της αστιγματικής ισχύος τον 1ο μετεγχειρητικό μήνα και 3,45 φορές (p=0,031) μεγαλύτερη πιθανότητα αλλαγής της ισχύος, τον 6ο μετεγχειρητικό μήνα, σε σύγκριση με τις περιπτώσεις με απόσταση μεταξύ των δύο τομών 100-110°. Ως προς την αλλαγή του άξονα του αστιγματισμού, στις περιπτώσεις ≤95° απόστασης μεταξύ των δύο τομών, υπήρχε 4,18 φορές μεγαλύτερη πιθανότητα αλλαγής >20° (p<0,001) τον 1ο μετεγχειρητικό μήνα σε σύγκριση με τις περιπτώσεις με απόσταση 100-110°. Συμπέρασμα: για τους χειρουργούς που χειρουργούν άνωθεν της κεφαλής του ασθενή, προκειμένου να έχουν κατά το δυνατόν «αστιγματικά ουδέτερες» τομές να εκτελούν την βοηθητική τομή σε απόσταση 100-110° από την κύρια τομή.
Η κριτική αποτίμηση φιλοσοφικών συστημάτων από τον Πέτρο Βράιλα Αρμένη (1812 - 1884)
Authors: Κολλάτου Μαρίνα
Published: September 2021

Σκοπός της παρούσας διατριβής ήταν να διερευνηθεί το εάν και με ποιον τρόπο ο εκλεκτικός φιλόσοφος Πέτρος Βράιλας Αρμένης (1912-1984) αναπτύσσει κριτικό φιλοσοφικό λόγο κατά την κριτική αποτίμησή του φιλοσοφικών συστημάτων. Ο Βράιλας, θεωρώντας τη φιλοσοφία ως ένα δρόμο σπαρμένο με αλήθειες που ο φιλόσοφος πρέπει να ψάξει και να συλλέξει, αναπτύσσει τον φιλοσοφικό του στοχασμό με τρόπο διαλεκτικό και δια της ιστορικής και κριτικής αντιμετώπισης άλλων φιλοσοφικών συστημάτων. Ο διαλεκτικός τρόπος προσέγγισης των ιδεών προγενέστερων ή συγχρόνων φιλοσόφων προβάλλεται από τους εκλεκτικούς φιλοσόφους ως εγγυητής της κριτικής στάσης τους απέναντι στις απόψεις των άλλων φιλοσόφων και απόδειξη της μη δογματικότητάς τους. Για τη διερεύνηση επίτευξης αυτού του στόχου εκ μέρους του Βράιλα, στην παρούσα διατριβή παρουσιάζονται οι θέσεις του φιλοσόφου και αντιπαρατίθενται οι θέσεις των φιλοσόφων τους οποίους ο Βράιλας αξιοποιεί στην εκλεκτική προσέγγισή του. Η κατ’ αντιδιαστολή παράθεση αυτών των απόψεων συνοδεύεται από κριτική των κυριότερων σημείων τους και εστίαση στην ισχύ των βραϊλιανών επιχειρημάτων. Πρόκειται για μια ερμηνευτική και κριτική προσέγγιση των θέσεων του φιλοσόφου μέσα από την οποία αναδεικνύεται η συλλογιστική μέθοδός του, ελέγχονται οι παραδοχές του και η εγκυρότητα των επιχειρημάτων του. Η ανάλυση των ευρημάτων οδηγεί στην εξαγωγή συμπερασμάτων που μπορούν να συνοψιστούν ως εξής: Ο Βράιλας επιχειρεί να συστηματοποιήσει τη φιλοσοφία σε ένα σύστημα που θα απαντούσε οριστικά στα θεμελιώδη φιλοσοφικά ερωτήματα ελπίζοντας ότι εφαρμόζοντας τα μέσα και τις αρχές της φιλοσοφίας θα επιτύχει να συμβάλλει στη συμφιλίωση θρησκείας και φιλοσοφίας. Η προσήλωσή του στη δημιουργία μιας καλά οχυρωμένης φιλοσοφικής κατασκευής, απαλλαγμένης από πλάνες και λογικές ρωγμές, παγιδεύει το πνεύμα του φιλοσόφου και περιορίζει την ελεύθερη κριτική. Ο Βράιλας ασκεί αυστηρό έλεγχο στις θέσεις των κρινόμενων από αυτόν φιλοσόφων και υπό αυτήν την έννοια ο φιλόσοφος διαθέτει κριτική σκέψη. Ωστόσο ο φιλόσοφος δεν μπορεί να απελευθερωθεί πλήρως από βαρίδια - δεσμά που σχετίζονται με τη θρησκευτικότητα, την πίστη του, το ιστορικό-πολιτικό γίγνεσθαι της εποχής του και τις επιταγές της σχολής που επιλέγει να ακολουθήσει. Εξετάζοντας το σύστημά του ως έναν από τους σταθμούς στην ιστορία της νεοελληνικής φιλοσοφίας, μπορεί να υποστηριχθεί ότι ο φιλοσοφικός λόγος, ο οποίος αναπτύσσεται μέσα σε αυτό, οργανώνει και συστηματοποιεί επιλεκτικά, στοιχεία πνευματοκρατίας και ορθολογισμού. Πρόκειται για ένα σύστημα μέσα στο οποίο η κριτική εξαντλείται στη θωράκιση των θέσεων του φιλοσόφου ώστε να ερμηνεύεται όλη η ανθρώπινη εμπειρία και να μην μένουν αναπάντητα ερωτήματα. Υπό αυτούς τους όρους είναι μάλλον δύσκολο ο φιλοσοφικός λόγος του Βράιλα να εκληφθεί ως γνήσια κριτικός. Ωστόσο αν δει κανείς το φιλοσοφικό του ταξίδι ως αντίδοτο στον εφησυχασμό, τότε μπορεί να υποστηριχθεί ότι η παρουσία του στον χώρο της φιλοσοφίας είναι σημαντική ως παράδειγμα προς τους νεότερους.
Τρεις ουτοπίες της βρετανικής μεσοβασιλείας (1649-1660)
Authors: Κοτσιαρής Κωνσταντίνος
Published: September 2021

Βασικός σκοπός της παρούσας διδακτορικής διατριβής είναι η συγκριτική προσέγγιση και κριτική διερεύνηση τριών αντιπροσωπευτικών ουτοπικών κειμένων που «εγγράφονται» στην παράδοση της Βρετανικής Μεσοβασιλείας (1649-1660). Κατά χρονολογική σειρά έκδοσης τα κείμενα που εξετάζονται είναι ο Λεβιάθαν του Τόμας Χομπς (1651), ο Νόμος της Ελευθερίας του Τζέραρντ Γουίνστανλεϊ (1652) και η Ωκεάνα του Τζέιμς Χάρινγκτον (1656). Τρεις ετερόκλητες προσωπικότητες ενστερνίζονται την ίδια εποχή διαφορετικές θεωρήσεις της ζωής και σχεδιάζουν ανταγωνιστικά μεταξύ τους υποδείγματα πολιτικής και κοινωνικής οργάνωσης. Ο Χομπς επιχειρεί να εξάγει συμπεράσματα μέσα από την αιτιακή εξήγηση των φαινομένων, συνδέοντας την ηθικοποίηση του ατόμου με τη γνώση και ανάγοντας ως μοναδικό εγγυητή της ειρήνης τον κυρίαρχο της πολιτικής κοινότητας. Ο μυστικισμός του Γουίνστανλεϊ διαπλέκεται με την ριζοσπαστική του σκέψη στην προσπάθειά του να συνθέσει μια «ιδιότυπη» σοσιαλιστική θεωρία, ενώ ο Χάρινγκτον αναζητά σε πολιτικά μοντέλα του παρελθόντος τις ισορροπίες που απαιτούνται για τη σύσταση ενός συστήματος πολλαπλών ελέγχων. O κάθε διανοητής προσεγγίζει την έννοια της ουτοπίας από διαφορετική οπτική και διεκδικεί τη δική του εκδοχή πάνω στο ζήτημα της πολιτικής εξουσίας. Η κοινωνικοπολιτική ουτοπία μπορεί να προσλάβει την ίδια χρονική περίοδο διαφορετικές μορφές και πολλαπλές σημασίες που δεν έχουν την ίδια απήχηση και δεν είναι πάντα ευχάριστες για όλους. Αν και οι τρεις πολιτικοί στοχαστές τοποθετούν το ανθρώπινο υποκείμενο στο επίκεντρο του κόσμου της γνώσης, ωστόσο ο Χομπς επικεντρώνεται στην εγωιστική φύση του ανθρώπου, ο Γουίνστανλεϊ ευνοεί την αλτρουιστικήπλευρά του και ο Χάρινγκτον προβάλλει την συναινετική συνιστώσα της ανθρώπινης φύσης. Παρά τις αγεφύρωτες διαφορές γύρω από ζητήματα «φιλοσοφίας της εξουσίας» και «τέχνης της διακυβέρνησης», η «συγκολλητική ουσία» που τους φέρνει λίγο πιο κοντά, είναι η προσπάθειά τους να συγκρουστούν με την παραδοσιακή αντίληψη που έβλεπε τη φιλοσοφία ως 'θεραπαινίδα των θεολόγων'. Επιπλέον, και οι τρεις είναι εξίσου προσηλωμένοι στην δυνατότητα εκπλήρωσης του ουτοπικού ιδεώδους, δηλαδή την μεταμόρφωση της κοινωνικής ολότητας. Στη δεκαετία του 1650, εγκαινιάζεται ένα δυναμικό είδος κοινωνικοπολιτικής και φιλοσοφικής ουτοπίας που δεν εξαντλείται μόνο σε υποδόρια φιλοσοφικά νοήματα. Αντίθετα, αποδεσμεύεται σε μεγάλο βαθμό από το λογοτεχνικό ύφος, τη μορφή και το περιεχόμενο των κλασικών ουτοπιών του παρελθόντος και φιλοδοξεί να παρέμβει «εδώ και τώρα» στο υπάρχον, επηρεάζοντας και καθορίζοντας τις πολιτικές εξελίξεις. Επιπλέον, αυτή η μελέτη επιχειρεί ν' αναδείξει τη διαχρονική δυναμική και το εύρος του ουτοπικού αφηγήματος. Η υποστηριζόμενη άποψη αυτής της διατριβής είναι ότι μία ουτοπική κατασκευή δεν είναι πάντοτε μία αφηρημένη ιδέα που δείχνει προς το παρελθόν ή το μακρινό μέλλον αλλά μπορεί ν' αποτελέσει και μία αξιόπιστη πρόταση για την εφαρμογή ενός εναλλακτικού μοντέλου κοινωνικής και οικονομικής οργάνωσης μέσα στο ιστορικό της γίγνεσθαι.
Σχεδιασμός και αξιολόγηση μιας σειράς διδασκαλιών στο πλαίσιο του γραμματισμού στις φυσικές επιστήμες
Authors: Γκιόκα Αλεξάνδρα
Published: September 2021

Η παρούσα διδακτορική διατριβή αναζητά την απάντηση στα ακόλουθα ερευνητικά ερωτήματα: 1.Πώς μπορεί να διαμορφωθεί μια διδακτική στρατηγική, στα πλαίσια της διδακτικής των φυσικών επιστημών, που να οδηγεί στη διασύνδεση των θεωρητικών γνώσεων της φυσικής με θέματα αειφορίας και βιοκλιματικής; 2.Ποιά χαρακτηριστικά θα πρέπει να έχει μία διδακτική στρατηγική ώστε να εισαγάγει τις αρχές της βιοκλιματικής και της αειφορίας, στη διδακτική των φυσικών επιστημών; 3.Πώς μπορεί η εκπαίδευση για την βιοκλιματική και την αειφορία, να συμβάλει στην ενημέρωση και ευαισθητοποίηση σε κρίσιμα περιβαλλοντικά θέματα; Στο πρώτο μέρος της παρούσας διδακτορικής διατριβής γίνεται μια ιστορική αναδρομή στη σχέση και την αλληλεπίδραση του ανθρώπου με τη φύση, στον καταλυτικό ρόλο που έχουν διαδραματίσει οι ανθρωπογενείς επεμβάσεις στο περιβάλλον και αναλύονται οι έννοιες της αειφορίας και της βιοκλιματικής. Στη συνέχεια δίνεται έμφαση στα πλεονεκτήματα από την ευαισθητοποίηση των μαθητών και των μαθητριών και την ενημέρωση των διδασκόντων σε γνωστικά αντικείμενα σχετικά με την αειφόρο ανάπτυξη και την βιοκλιματική. Αναλύεται ο ρόλος των φυσικών επιστημών στην εκπαίδευση του πολίτη και στον περιβαλλοντικό γραμματισμό, αναφέρονται καινοτόμες μέθοδοι διδασκαλίας και διδακτικές προσεγγίσεις στα πλαίσια της διδακτικής των φυσικών επιστημών ως επίσης και καινοτόμα εργαλεία ανάλυσης των ερευνητικών δεδομένων. Επίσης αναφέρονται εναλλακτικές διδακτικές στρατηγικές για την περιβαλλοντική ενημέρωση με τη χρήση των Τεχνολογιών της Πληροφόρησης και της Επικοινωνίας και γίνονται συγκεκριμένες προτάσεις για τη διδασκαλία ενοτήτων των φυσικών επιστημών με θέμα τις αρχές της αειφορίας και της βιοκλιματικής. Στο δεύτερο μέρος της διδακτορικής διατριβής σχεδιάζεται και υλοποιείται έρευνα για την καταγραφή της δυναμικής της εισαγωγής των αρχών της αειφορίας και της βιοκλιματικής στη διδασκαλία των φυσικών επιστημών. Περιγράφονται αναλυτικά τα στάδια σχεδιασμού της διδακτικής διαδικασίας και του διδακτικού υλικού καθώς και τα μοντέλα ανάλυσης GNOSIS και VISUAL GNOSIS. Στη συνέχεια παρουσιάζονται μια σειρά από εφαρμογές, στις οποίες αξιοποιούνται και ψηφιακά μέσα,προσαρμοσμένες ανάλογα με την εκπαιδευτική βαθμίδα, σε μαθητές και μαθήτριες της Πρωτοβάθμιας και Δευτεροβάθμιας εκπαίδευσης, καθώς επίσης και στην Τριτοβάθμια εκπαίδευση, σε μελλοντικούς εκπαιδευτικούς. Η ανάλυση των δεδομένων έγινε με τη χρήση των ερευνητικών μοντέλων GNOSIS και VISUAL GNOSIS και δείχνει ότι η διδασκαλία σχετικά με τη αειφορία και τη βιοκλιματική μπορεί να εισαχθεί επιτυχώς στη διδακτική των φυσικών επιστημών όταν: α) Το εκπαιδευτικό υλικό είναι σχεδιασμένο σύμφωνα με τις ανάγκες του πληθυσμού στον οποίο απευθύνεται. β) Η διδακτική διαδικασία περιλαμβάνει ψηφιακές εφαρμογές οι οποίες κρατούν αμείωτο το ενδιαφέρον των μαθητευομένων. γ) Τα θέματα βιοκλιματικής και αειφορίας, τα οποία διδάσκονται, είναι άμεσα συνδεδεμένα με ζωτικά προβλήματα του πλανήτη, την ποιότητα ζωής και τον ανθρώπινο πολιτισμό.
Quality of work in online labor markets
Authors: Μουρελάτος Ευάγγελος
Published: September 2021

Αυτή η πτυχιακή αναλύει την διαδικασία και τις τεχνικές του πληθοπορισμού (crowdsourcing) και της συμμετοχικής χρηματοδότησης (crowdfunding) σαν ένα νέο μοντέλο εύρεσης και παροχής εργασίας, κατά το οποίο άτομα και οργανισμοί χρησιμοποιούν ένα σύνολο από χρήστες του διαδικτύου για να αποκτήσουν υπηρεσίες ή ιδέες τις οποίες και χρειάζονται.Πιο συγκεκριμένα, η συγκεκριμένη διδακτορική διατριβή, εξερευνά το συνεχώς αναπτυσσόμενο φαινόμενο της διαδικτυακής εργασίας, μέσα από το πρίσμα των διαδικτυακών ιστότοπων που παρέχουν ένα περιβάλλον πληθοπορισμού. Στα επόμενα κεφάλαια παρουσιάζεται μια μικροσκοπική και μία μακροσκοπική ανάλυση των χαρακτηριστικών που επηρεάζουν την ποιότητα της εργασίας μέσα σε αυτά τα διαδικτυακά εργασιακά περιβάλλοντα.H μικροσκοπική ανάλυση επικεντρώνεται στα χαρακτηριστικά των συμμετεχόντων σε διαδικτυακές αγορές εργασίας δίνοντας έμφαση στα γνωστικά και μη-γνωστικά χαρακτηριστικά τους, ενώ η μακροσκοπική ανάλυση έχει ως επίκεντρο του ενδιαφέροντος τις διαδικτυακές πλατφόρμες οι οποίες παρέχουν υπηρεσίες πληθοπορισμού και συμμετοχικής χρηματοδότησης στο διαδίκτυο και στα χαρακτηριστικά τους.Σε γενικές γραμμές αύτη η νέα και καινοτόμος μορφή της διαδικτυακής εργασίας (πληθοπορισμού) αναπτύσσεται σταθερά τα τελευταία χρόνια, όπως μπορεί να αποδειχθεί από τον μεγάλο αριθμό των πλατφορμών που έχουν δημιουργηθεί τα τελευταία πέντε χρόνια αλλά και από τον μεγάλο αριθμό των επισκέψεων στις ιστοσελίδες και των εγγραφόμενων χρηστών. Αυτή η ραγδαία ανάπτυξη και απότομη δημοτικότητα έχει ως αποτέλεσμα μια πολυπλοκότητα, καθώς υπάρχει μεγάλη διακύμανση και ποικιλία στα χαρακτηριστικά που υπάρχουν μεταξύ των συμμετεχόντων στο πληθοπορισμό αλλά και των πλατφορμών που παρέχουν τέτοιου είδους υπηρεσίες.Αυτό έχει σαν αποτέλεσμα, η έρευνά μας να προσπαθήσει να ικανοποιήσει την ανάγκη για σταθεροποίηση της ποιότητα εργασίας η οποία υπάρχει σε εργασιακά περιβάλλοντα αμειβόμενου πληθοπορισμού με το να παρουσιάσει χρήσιμα ευρήματα πάνω στους παράγοντες οι οποίοι επηρεάζουν την απόδοση των ατόμων αλλά και των πλατφορμών σε διαδικτυακά περιβάλλοντα πληθοπορισμού.
Το κίνημα των εργοστασιακών επιτροπών, 1974-1981
Authors: Ιωαννίδης Στέφανος
Published: September 2021

Αντικείμενο της παρούσας διατριβής είναι η μελέτη και ανάλυση των απεργιών που σημειώθηκαν στην ελληνική βιομηχανία, στο διάστημα που ορίζεται από τη Μεταπολίτευση του Ιουλίου 1974 έως την πολιτική αλλαγή του 1981, με την άνοδο του Πανελληνίου Σοσιαλιστικού Κινήματος (ΠΑΣΟΚ) στη διακυβέρνηση. Αναλύονται τα κύρια χαρακτηριστικά του απεργιακού φαινομένου, τα οποία περιλαμβάνουν την οργάνωση των εργατών σε επίπεδο επιχείρησης, με τη δημιουργία εργατικών επιτροπών και σωματείων, τη διατύπωση αιτημάτων για αυξήσεις μισθών, καλύτερες συνθήκες εργασίας και ελευθερία του συνδικαλισμού, καθώς και τις απεργίες μεγάλης διάρκειας. Η μεθοδολογία που ακολουθήθηκε βασίστηκε στην παρακολούθηση της συγκρότησης της νέας εργοστασιακής εργατικής τάξης κατά τη δεκαετία του 1960 και έως τις αρχές του 1970, στα πλαίσια της συνολικής αναδόμησης και ανάπτυξης της ελληνικής βιομηχανίας. Στη συνέχεια εξετάστηκε η εκφορά των εργατικών προβλημάτων στο νέο περιβάλλον της Μεταπολίτευσης. Σε επίπεδο πρωτογενών πηγών, η έρευνα βασίστηκε, πέρα από τη μελέτη της στατιστικής και του Τύπου της περιόδου, στην αξιοποίηση ιδιωτικών αρχειακών συλλογών και στη διενέργεια συνεντεύξεων με πρώην εργοστασιακούς εργάτες με συμμετοχή στις απεργίες. Η διατριβή συμπεραίνει ότι το κίνημα των εργοστασιακών επιτροπών ήταν μέσο έκφρασης των συσσωρευμένων προβλημάτων των εργατών κατά την περίοδο της δικτατορίας των Συνταγματαρχών (1967-1974). Η Μεταπολίτευση δημιούργησε ένα ευνοϊκό περιβάλλον για την προώθηση των εργατικών αιτημάτων, τα οποία εντάχθηκαν στην προσπάθεια «αποχουντοποίησης» και εκδημοκρατισμού της ελληνικής κοινωνίας. Έτσι το κίνημα των εργοστασιακών επιτροπών υπήρξε ένας από τους παράγοντες που προσέδωσαν κοινωνικό περιεχόμενο στην ελληνική μετάβαση στη δημοκρατία.
Essays on banking
Authors: Παπαϊωάννου Χρήστος
Published: September 2021

Η διδακτορική διατριβή επικεντρώνεται στον τραπεζικό τομέα και αποτελείται από πέντε κεφάλαια. Στα πρώτα δύο κεφάλαια πραγματοποιείται μοντελοποίηση και πρόβλεψη των ρυθμών χρεοκοπιών τραπεζών στις Ηνωμένες Πολιτείες Αμερικής με βάση τη μεθοδολογία CAMEL. Στο πρώτο κεφάλαιο, επικεντρωνόμαστε στις εμπορικές τράπεζες ενώ στο δεύτερο εξετάζουμε saving banks. Στο τρίτο κεφάλαιο εξετάζεται η επίδραση του ανταγωνισμού στην κεφαλαιοποίηση των τραπεζών, ενώ στα δύο τελευταία κεφάλαια γίνεται ανάλυση των επισφαλειών τραπεζικών δανείων στο σύνολό τους αλλά και για δέκα τύπους δανείων ξεχωριστά.
Ανάπτυξη μοντέλου και συστήματος μεθοδολογικού πλαισίου εφαρμογής και αποτίμησης της στρατηγικής αλλαγής δημοσίων μονάδων
Authors: Κωτσάκης Αριστομένης
Published: September 2021

Η τρέχουσα διδακτορική μελέτη διερευνά τις επιπτώσεις των στρατηγικών οργανωσιακών αλλαγών στην ψυχοκοινωνική ισορροπία του Ανθρώπινου Παράγοντα των δημόσιων μονάδων. Επιπλέον, διερευνά τους ψυχοκοινωνικούς μηχανισμούς που εξηγούν αυτές τις επιπτώσεις, τα σχετικά ευρήματα και τις συνέπειές τους , μέσω ενός συστήματος διαχείρισης της αλλαγής που επικεντρώνεται στην μοντελοποίηση και την αποτίμηση των ψυχοκοινωνικών κινδύνων και των ευκαιριών ανάπτυξης για τον Ανθρώπινο Παράγοντα. Η μελέτη περιλαμβάνει τη διερεύνηση των άμεσων και έμμεσων επιπτώσεων της αναδυόμενης οργανωσιακής δομής στο ανθρώπινο κεφάλαιο που τεκμηριώνεται με μια εις βάθος ανάλυση των μηχανισμών ψυχοκοινωνικών αιτίων και αποτελεσμάτων που εξηγούν αυτά τα αποτελέσματα. Αναλύει δομεί και προτείνει ένα ευέλικτο πλαίσιο για την αξιολόγηση της οργανωσιακής αλλαγής, με βάση τα τρέχοντα ευρήματα και συμπεράσματα της έρευνας. Χρησιμοποιούμε τις ελληνικές διαστάσεις του ψυχοκοινωνικού ερωτηματολογίου της Κοπεγχάγης (COPSOQ III ) ως μεταβλητές του εννοιολογικού πλαισίου για την διαχρονική παρακολούθηση της στρατηγικής οργανωσιακής αλλαγής. Ως εκ τούτου, στην ακόλουθη μελέτη οι ερευνητικοί μας στόχοι είναι να μελετηθεί, να σχεδιαστεί και τελικά να προταθεί η μεθοδολογία που θα επιτρέπει την εφαρμογή μιας «εξατομικευμένης» προσέγγισης στη διάρκεια της μοντελοποίησης :1. Ενός «γενικευμένου πλαισίου» διαχρονικής αποτίμησης της οργανωσιακής αλλαγής με μετρήσιμα τεκμήρια που να περιλαμβάνει τον υπολογισμό συγκεκριμένων δεικτών που αφορούν στο οργανωσιακό περιβάλλον και τις επιπτώσεις της οργανωσιακής αλλαγής ( με συστηματική διαχρονική μέτρηση) 2. Ενός «ευέλικτα προσαρμόσιμου συστημικού μοντέλου», εστιασμένου στην δυνατότητα για βέλτιστη «προσαρμογή και εξατομίκευση» του παραπάνω «γενικευμένου πλαισίου», στο «οργανωσιακό αποτύπωμα» του ερευνητικού δείγματος υποστηρίζοντας έτσι (διαχρονικά) τις προληπτικές ή διορθωτικές «ανθρωποκεντρικές» παρεμβάσεις μείωσης του συνολικού κινδύνου αποτυχίας της εκάστοτε στρατηγικής-οργανωσιακής αλλαγής.
Guided matter-wave interferometry
Authors: Πάντεϋ Σόραμπ
Published: September 2021

Η σύμφωνη καθοδήγηση και χειρισμός υλικών κυμάτων είναι μεγίστης σημασίας στην ανάπτυξη εύχρηστων ατομτρονικών αισθητήρων και συσκευών. Σε αυτή τη διατριβή, παρουσιάζεται η καθοδήγηση Συμπυκνωμάτων Bose-Einstein (BECs) με υπερηχητικές ταχύτητες απουσία διεγέρσεων σε παγίδες και κυματοδηγούς δακτυλιοειδούς σχήματος χρησιμοποιώντας Χρονικά Μεσοσταθμισμένα Αδιαβατικά Δυναμικά (TAAP). Για πρώτη φορά, υλικά κύματα μεταφέρονται για μια απόσταση 40 cm σε υπερηχητικές ταχύτητες χωρίς να ανιχνεύεται καμία επιπλέον διέγερση σε σχέση με τη στατική περίπτωση. Παρουσιάζεται παγίδευση και χειρισμός των καταστάσεων σπιν του Ρουβιδίου 87 (87Rb) στα δύο σκέλη της δακτυλιοειδούς παγίδας, με απώτερο στόχο την επίτευξη αισθητήρων περιστροφής χρησιμοποιώντας τη μετάβαση ρολογιού του 87Rb. Η αμελητέα τραχύτητα (μικρότερη των 200pK) των δακτυλίων TAAP αποδεικνύεται μέσω της διάδοσης των BEC στον κυκλικό κυματοδηγό. Σε διαφορετική συμβολομετρική διάταξη, όπου γίνεται χρήση οπτικών διαχωριστών δέσμης και οδηγούμενων υλικών κυμάτων σε οριζόντιους κυκλικούς κυματοδηγούς, εφάρμοσα την τεχνική ψύξης με παλμούς δέλτα, με στόχο την επίτευξη συμπαγών κυματοπακέτων που μπορούν να διαδίδονται στον κυματοδηγό για δευτερόλεπτα. Η ενεργός θερμοκρασία του BEC στη μία διάσταση μειώνεται κατά ένα παράγοντα 30, αγγίζοντας τα μερικά nanoKelvin. Όλα τα παραπάνω επιτεύγματα διαμορφώνουν το υπόβαθρο για την πραγματοποίηση αισθητήρων περιστροφής εξαιρετικής ευαισθησίας και μικρών διαστάσεων, αλλά και την διερεύνηση βασικών ερωτημάτων της φυσικής όπως της υπερ-ρευστότητας των BEC σε ταχύτητες πολύ μεγαλύτερες της κρίσιμης ταχύτητας.
Διερεύνηση της εφαρμογής της ποιότητας υπηρεσιών στους ελληνικούς αθλητικούς οργανισμούς
Authors: Παπαδόπουλος Νικόλαος
Published: September 2021

Η σημασία της ποιότητας για έναν οργανισμό / επιχείρηση έχει τονισθεί από πολλούς ερευνητές. Η κατανόηση τόσο της πολυδιάστατης έννοιας της ποιότητας, όσο και της σπουδαιότητας της κάθε διάστασής της για τα στελέχη θα βοηθήσει τα αθλητικά σωματεία να παρέχουν ποιοτικές υπηρεσίες ή/και να βελτιώσουν τις ήδη υπάρχουσες, με απώτερο σκοπό την αύξηση του επιπέδου ικανοποίησης των καταναλωτών του αθλητικού προϊόντος. Σκοπός της παρούσας μελέτης είναι να διερευνήσει το επίπεδο της ποιότητας των υπηρεσιών που παρέχουν τα Ελληνικά επαγγελματικά αθλητικά σωματεία, μέσα από την ικανοποίηση των θεατών, την αντιλαμβανόμενη αξία και τη δυνατότητα πρόβλεψης των προθέσεων συμπεριφοράς τους. Στην έρευνα πήραν μέρος 940 φίλαθλοι της ΠΑΕ ΑΡΗΣ ΘΕΣΣΑΛΟΝΙΚΗΣ που αγωνίζεται στη Super league και συμπλήρωσαν ένα ερωτηματολόγιο που αξιολογούσε:α) την ποιότητα υπηρεσιών με τις διαστάσεις που αφορούν την λειτουργική ποιότητα και την ποιότητα αποτελεσμάτων, β) την αντιλαμβανόμενη αξία, γ) την ικανοποίηση των θεατών και δ) τις προθέσεις των θεατών. Προτάθηκε το μοντέλο υποθέσεων της σχέσης ποιότητας υπηρεσιών (λειτουργικής και αποτελεσμάτων) και μελλοντικής πρόθεσης των θεατών, μέσω των διαστάσεων αντιλαμβανόμενης αξίας και ικανοποίησης. Η διανομή και συγκέντρωση των ερωτηματολογίων έγινε στη διάρκεια μιας ημέρας, στις κερκίδες του σταδίου «Κλεάνθης Βικελίδης» πριν την έναρξη του ποδοσφαιρικού αγώνα ΠΑΕ ΑΡΗΣ – ΠΑΕ ΞΑΝΘΗ. Έγινε στρωματοποιημένη δειγματοληψία, τα ερωτηματολόγια μοιράστηκαν τυχαία σε κάθε κερκίδα του σταδίου και συμπληρώθηκαν εθελοντικά από τους θεατές. Τα αποτελέσματα υποστηρίζουν τα μοντέλα ποιότητας υπηρεσιών που χρησιμοποιήθηκαν. Επιπλέον, η ποιότητα αποτελεσμάτων δεν επηρεάζει την αντιλαμβανόμενη αξία περισσότερο από την λειτουργική ποιότητα, ενώ η ποιότητα αποτελεσμάτων επηρεάζει την ικανοποίηση των θεατών περισσότερο από την λειτουργική ποιότητα. Η αξία και η ικανοποίηση μεσολαβούν, σε μεγαλύτερο ή μικρότερο βαθμό, στη σχέση ανάμεσα στη ποιότητα υπηρεσιών και στις προθέσεις συμπεριφοράς των θεατών. Συμπεραίνεται ότι πρέπει να υιοθετηθεί από τους ειδικούς της διοίκησης αθλητισμού, μια νέα αντίληψη για τις σύγχρονες ανάγκες των θεατών, που να εστιάζει στην βελτίωση της ποιότητας υπηρεσιών (ιδίως της λειτουργικής ποιότητας), της αντιλαμβανόμενης αξίας και της ικανοποίησης, ώστε να επηρεάζονται θετικά οι προθέσεις συμπεριφοράς τους και να αυξηθεί η συχνότητα συμμετοχής τους.
Επιμόρφωση εκπαιδευτικών στη διδακτική αξιοποίηση της αρχαίας ελληνικής τραγωδίας για την ενίσχυση του κριτικού στοχασμού
Authors: Κωσταρά Ευφροσύνη
Published: September 2021

Η έρευνα για την ενίσχυση της κριτικής σκέψης στους εκπαιδευόμενους έχει διαμορφώσει ένα θεωρητικό πλαίσιο που περιλαμβάνει αξιώματα για το περιεχόμενο της κριτικής σκέψης ως αμφισβήτησης, ως συνόλου γνωστικών δεξιοτήτων και ως μέσου μετασχηματισμού δυσλειτουργικών παραδοχών και στερεοτύπων, διέπεται από τις αρχές βασικών θεωριών μάθησης και εκπαίδευσης ενηλίκων, όπως και της θεωρίας της αναγνωστικής ανταπόκρισης και της θεωρίας της πρόσληψης. Μέσα σε αυτό το θεωρητικό πλαίσιο, η παρούσα διατριβή προτείνει μια διδακτική μέθοδο για την αξιοποίηση της αρχαίας ελληνικής τραγωδίας με στόχο την ενίσχυση του κριτικού στοχασμού. Η ερευνητική ανάπτυξη αυτής της μεθόδου στόχευε κυρίως στην επιμόρφωση εκπαιδευτικών για την εφαρμογή της σε σχολεία δευτεροβάθμιας εκπαίδευσης στην Αττική. Μέσα από την εφαρμογή και την παράλληλη επιμόρφωση, η διαμόρφωση των τελικών γνωρισμάτων και παραμέτρων της προτεινόμενης μεθόδου περιέλαβε τις ανάγκες και τα προβλήματα που ανέκυψαν. Η εφαρμογή στηρίχθηκε στη λειτουργία και μετέπειτα βελτίωση και εξέλιξη συγκεκριμένων διδακτικών εργαλείων, ήτοι Φύλλων Εργασίας Μαθητών και Διδακτικών Σεναρίων. Η τελική παρουσίαση της μεθόδου κατέδειξε και τα ποσοστά εξέλιξης της κριτικής σκέψης των μαθητών. Τα Φύλλα Εργασίας των Μαθητών αξιολογούνται ως προς την εξέλιξη της κριτικής τους σκέψης μέσα από την ποσοτική και ποιοτική τους ανάλυση. Προκύπτει ότι συγκεκριμένες διεργασίες και ερωτήσεις στο πλαίσιο της έρευνας είναι περισσότερο αποτελεσματικές από άλλες, ενώ η ίδια η μέθοδος αφήνει περιθώρια ενίσχυσης αυτών των μέσων από τους ίδιους τους εκπαιδευτικούς έπειτα από την επιμόρφωσή τους και την εξοικείωσή τους με τα συγκεκριμένα εργαλεία και τους αντίστοιχους εκπαιδευτικούς στόχους. Η τελική αποτίμηση της έρευνας και της μεθόδου βασίζεται στην αξιοποίηση και ανάλυση των Φύλλων Εργασίας των Μαθητών και επιβεβαιώνει ότι η μέθοδος δύναται να εφαρμοστεί σε κάθε εκπαιδευτικό πλαίσιο όπου υπάρχει περιθώριο ή έχει στόχο την αξιοποίηση κειμένου. Παράλληλα, οι επιμέρους τεχνικές της μεθόδου είναι εφαρμόσιμες σε κάθε έργο της αρχαίας ελληνικής τραγωδίας και όχι μόνο σε όσα περιλαμβάνονται στο ισχύον πρόγραμμα σπουδών.
Ανάπτυξη στερεών φαρμακομορφών με τρισδιάστατη εκτύπωση για εξατομικευμένη θεραπεία
Authors: Γιουμουξούζης Χρήστος
Published: September 2021

Σκοπός της παρούσας διατριβής ήταν η διερεύνηση της δυνατότητας της χρήσης της τρισδιάστατης εκτύπωσης για την παρασκευή εξατοµικεύσιµων φαρμακομορφών, οι οποίες: i) εμφανίζουν ελεγχόμενη αποδέσμευση συναρτώμενη από τα γεωμετρικά χαρακτηριστικά τους, ii) ενσωματώνουν πολλαπλές δραστικές ουσίες αποδεσμευόμενες µε διαφορετικούς ρυθμούς, iii) περικλείουν άλλες φαρμακομορφές, τις οποίες αποδίδουν στο μέσο διάλυσης συναρτήσει των τιμών pΗ του περιβάλλοντος και iv) μεταβάλλουν την δομή τους υπό την επήρεια εξωτερικών παραγόντων, µε συνέπεια την ελεγχόμενη αποδέσμευση των δραστικών ουσιών. Για τον σκοπό αυτό παρασκευάσθηκαν και αξιολογήθηκαν τέσσερα διαφορετικά είδη τρισδιάστατα εκτυπωμένων φαρμακομορφών: α) μια πολυστρωματική δοσομονάδα σχήματος τόρου, με στόχο την επίτευξη μηδενοταξικής αποδέσμευσης της ενσωματωμένης δραστικής ουσίας (υδροχλωροθειαζίδη), β) ένα πολυστρωματικό δισκίο περιέχον διακριτές δραστικές ουσίες (μετφορμίνη, γλιμεπιρίδη) με διαφορετικά προφίλ αποδέσμευσης, γ) μια φαρμακομορφή-φορέας αποκρινόμενη σε μεταβολές του pH, με σκοπό την ελεγχόμενη αποδέσμευση της δραστικής ουσίας (5-φθοριοουρακίλη) και δ) μια ωσμωτικά ενεργή φαρμακομορφή, η οποία μεταβάλλει το σχήμα της υπό την επίδραση περιβαλλοντικών παραγόντων και συνακόλουθα την αποδέσμευση της περιεχόμενης δραστικής ουσίας (διλτιαζέμη). Για την εκτύπωση των φαρμακομορφών χρησιμοποιήθηκε ένας εκτυπωτής Μεθόδου Εναπόθεσης Τήγματος (FDM - Fused Deposition Modelling), ο οποίος αποθέτει επάλληλες στρώσεις τετηγμένου υλικού (συνήθως πολυμερικής φύσης) σε μια επίπεδη επιφάνεια. Η στερεοποίηση που επάγεται από την ψύξη του αποτιθέμενου υλικού οδηγεί στην δημιουργία στερεών αντικειμένων επιθυμητού σχήματος. Όλες οι φαρμακομορφές, καθώς επίσης και τα μεμονωμένα υλικά παρασκευής αυτών, χαρακτηρίστηκαν με την βοήθεια μεθόδων όπως η Διαφορική Θερμιδομετρία Σάρωσης, η Περίθλαση Ακτινών Χ και η Θερμοσταθμική Ανάλυση. Για την απεικόνιση της εξωτερικής δομής των φαρμακομορφών και των πολυμερικών νημάτων χρησιμοποιήθηκε Ηλεκτρονική Μικροσκοπία Σάρωσης και Οπτική Μικροσκοπία, ενώ για την διευκρίνιση της εσωτερικής δομής και την δυναμική συμπεριφορά των δοσομονάδων κατά την διάρκεια των δοκιμασιών διάλυσης η τεχνική της μίκρο-Υπολογιστικής Τομογραφίας. Στην παρούσα διδακτορική διατριβή επιβεβαιώθηκε η υπόθεση ότι οι τρισδιάστατοι εκτυπωτές μπορούν να χρησιμοποιηθούν για την παρασκευή εξατομικευμένων φαρμακομορφών με μεγάλη ποικιλία δομικών χαρακτηριστικών, ενσωματώνοντας περισσότερες της μίας δραστικής ουσίας με διακριτά προφίλ αποδέσμευσης.